《明月堂闻松风》
宋代·张侃

可去中秋才七日，明月堂前秋可即。山深水远断人踪，僧云居可探消息。

老松夭矫双凤翔，翠色依月新凝光。神仙所居无乃是，我来访古摩藓苍。

夜长月正当窗白，风入松梢声划划。娥江元自通涛江，脱似江潮撼僧床。

君不见东坡先生豪一世，寄语重门休便闭。胸中吐出黄初诗，诗势如潮夐无比。

又不见后山居士真仙人，每遇奇观精神生。悠悠江水流不尽，晚日浮沈潮势平。

披衣起坐寂无语，松影参差复如故。风声四散不暂停，遥见江流趁东去。

作者简介：张侃（约公元1206年前后在世），字直夫，本居扬州，后徙吴兴。生卒年均不详，约宋宁宗开禧中前后在世。尝监常州奔牛镇酒税，迁为上虞丞。父岩以诌媚权奸，为世诟病。侃独志趣萧散，浮沈末僚，所与游者，如赵师秀、周文璞辈，皆恬静不争之士。侃工诗，闲澹有致，有拙轩集六卷，《四库总目》传于世。